เซี่ยงไฮ้คอมโพสิตปิดบวก 21.84 จุด ขานรับข้อมูลศก.จีน
เซี่ยงไฮ้คอมโพสิตปิดบวก 21.84 จุด ขานรับข้อมูลศก.จีน
20 ม.ค. 2560

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ปรับตัวสูงขึ้น โดยดัชนีเซี่ยงไฮ้คอมโพสิตบวก 21.84 จุด หรือ 0.70% ปิดที่ 3,123.14 จุด เนื่องจากจีนได้เปิดเผยข้อมูลเศรษฐกิจที่สดใส โดยเฉพาะข้อมูลผลิตภัณฑ์มวลรวมภายในประเทศ (GDP) ปี 2559 ที่สอดคล้องกับเป้าหมายของรัฐบาล
สำนักงานสถิติแห่งชาติจีน (NBS) รายงานในวันนี้ว่า ผลิตภัณฑ์มวลรวมภายในประเทศ (GDP) ปี 2559 ขยายตัว 6.7% เทียบรายปี ซึ่งเป็นอัตราการขยายตัวที่ช้าที่สุดในรอบ 26 ปี แต่ก็ยังอยู่ในกรอบเป้าหมายของรัฐบาลที่กำหนดไว้สำหรับปี 2559
ส่วน GDP ในไตรมาส 4/2559 ขยายตัว 6.8% ซึ่งแม้ว่ามีการขยายตัวที่รวดเร็วกว่าไตรมาส 3/2559 ที่ขยายตัว 6.7% แต่ก็ยังเป็นการขยายตัวรายไตรมาสที่ช้าที่สุดนับตั้งแต่เกิดวิกฤตการเงินโลก
ขณะที่ผลผลิตภาคอุตสาหกรรมของจีนขยายตัว 6% เมื่อเทียบเป็นรายปีในปี 2559 เนื่องจากการผลิตที่แข็งแกร่งในอุตสาหกรรมไฮเทค         
ยอดค้าปลีกของจีนขยายตัว 9.6% เมื่อเทียบรายปีในปี 2559 หลังหักปัจจัยทางด้านราคาแล้ว โดยอัตราขยายตัวดังกล่าวเท่ากับในสามไตรมาสแรก ส่วนการลงทุนในด้านการพัฒนาอสังหาริมทรัพย์ของจีนในปี 2559 ขยายตัว 6.9% จากปีก่อนหน้า